钦定古今图书集成/明伦汇编/官常典/第597卷 > 端宏
## 钦定古今图书集成/明伦汇编/官常典/第597卷 > 端宏

按《太平府志》：“宏字仲仁，号坦斋，天顺进士。授监察御
史，巡视通州、东昌等处，德威兼济，所至盗息民安。历
巡按云南、河南、广西，咸有风裁。谿峒蛮獠寇边，时征
讨官军，仅抚定其酋首，而其下犹有肆剽掠以厉民
者，总帅辄以地方宁靖闻，宏劾其妄，复下令选将练
兵，丰饷设险，为攻守永远计。由是诸酋望风而附。升”
陕西副使。归省，涉江中流，风大作，几覆舟，人皆错愕，
宏泰然曰：“吾生平未尝行一不义，今反己何愧？”俄而
风果息。改官两浙，升山东按察使、浙江左布政使。浙
人闻其还，鼓舞欢动，如见慈母然。宏知疾苦，搔痛痒，
不自知其台宪也，而清白之操，终始不易。谢事归里，
家无美宅，室无姬贰，居然寒素，处之恬如。父丧，庐墓
终制，见今凌云山下，屋址犹存。孙廷赦，《都御史，另传》。